ডিসেম্বর থেকে চলছে অগ্ন্যুৎপাত! অশনি সংকেত দিচ্ছে এই আগ্নেয়গিরি

ওয়েব ডেস্ক: পৃথিবীতে একের পর এক ভূমিকম্প, একের পর এক দুর্যোগ, সুনামির সঙ্গে লাগাতার অগ্ন্যুৎপাত (Volcanic Eruption) হচ্ছে বিভিন্ন প্রান্তের আগ্নেয়গিরিগুলিতে (Volcano)। রাশিয়ার পর এবার হাইয়াই দ্বীপপুঞ্জের (Hawaii) কাছাকাছি অবস্থিত আগ্নেয়গিরি থেকে দিনরাত বেরিয়ে আসছে লাভা। ভয়ঙ্কর অথচ মনোমুগ্ধকর রূপে ফের জেগে উঠেছে কিলাউই আগ্নেয়গিরি (Kilauea Volcano)। টানা কয়েক মাস জ্বালামুখ থেকে অনর্গল লাভা-বিস্ফোরণ চলছে।

পরিসংখ্যান বলছে, গত আট মাসে মোট ৩১ বার অগ্ন্যুৎপাত হয়েছে কিলাউই আগ্নেয়গিরি থেকে। ডিসেম্বর মাসে প্রথম জেগে ওঠে এটি। তার পর থেকে আর ঘুমোয়নি কিলাউই। স্থানীয়রা জানিয়েছেন, জ্বালামুখ থেকে বেরোনো লাভা কখনও ৩০ মিটার এলাকা জুড়ে ঢেউয়ের মতো ছড়িয়ে পড়ছে, কখনও আবার ৩০০ মিটার উঁচুতে উঠে যাচ্ছে। শব্দও যেন বিমানের ইঞ্জিন গর্জনের মতো তীব্র।

আরও পড়ুন: দুর্ভিক্ষে ধুঁকছে গাজা! খাবার, জল নিয়ে পাশে দাঁড়াল রুশ প্রদেশ

তবে ভয় সামলেই বিজ্ঞানীরা চেষ্টা করছেন কিলাউইয়ের প্রতিটি মুহূর্তের তাণ্ডবকে নথিবদ্ধ করার। এজন্য হাওয়াই ভলক্যানো ন্যাশনাল পার্কে নিরাপদ দূরত্বে বসানো হয়েছে তিনটি ক্যামেরা। পার্কের স্বেচ্ছাসেবক জেনিস ওয়ের কথায়, “প্রত্যেকবার অগ্ন্যুৎপাত শুরু হলে মনে হয়, আমি যেন এক অসাধারণ শো-এর দর্শক। ভয় নয়, বরং বিস্ময়ই আমাকে আঁকড়ে ধরে।”

এই অগ্ন্যুৎপাত পর্যবেক্ষণ করছেন বিজ্ঞানীরাও। তাঁদের মতে, লাভার সঙ্গে মিশে বেরোনো গ্যাস যখন আকাশের দিকে ওঠে, তখন তা যেন রঙিন বেলুনের মতো ভেসে যায়। কখনও আবার মনে হয়, উপরের দিকে ছুটে যাওয়া কোনও পাইপলাইন থেকে নিরন্তর ধোঁয়া বেরোচ্ছে।

অন্যদিকে ভূতত্ত্ববিদ কেন হন জানিয়েছেন, ডিসেম্বর থেকে শুরু হওয়া এই অগ্ন্যুৎপাত নিয়ে আরও বিশদে গবেষণা চলছে। তাঁদের আশা, এই পর্যবেক্ষণ থেকেই কিলাউইয়ের অগ্ন্যুৎপাত প্রক্রিয়া সম্পর্কে নতুন তথ্য মিলতে পারে।

দেখুন আরও খবর:

The post ডিসেম্বর থেকে চলছে অগ্ন্যুৎপাত! অশনি সংকেত দিচ্ছে এই আগ্নেয়গিরি first appeared on KolkataTV.